Öskugos hófst í eldfjallinu Taal á Filippseyjum á sunnudag og á mánudag fór hraun að renna úr fjallinu . Stjórnvöld óttast stórt sprengigos og herinn hefur verið sendur á svæðið til að aðstoða við rýmingu . Þykk askan frá gosinu lagðist yfir allt og bílar fólks á flótta festust í eðjunni sem myndaðist . Nordicphotos / Getty Þriðjudagur 14. janúar 2020 Auglýsing Öskugos hófst í eldfjallinu Taal á Filippseyjum á sunnudag og á mánudag fór hraun að renna úr fjallinu . Taal , sem er á eyjunni Luzon í norðurhluta eyjaklasans og 70 kílómetrum sunnan við höfuðborgina Manila , er mjög virkt eldfjall og jarðskjálftar tíðir í kringum það . Síðast gaus fjallið árið 1977 en að meðaltali hefur það gosið á 15 ára fresti síðustu 500 árin . Strax eftir að öskugosið hófst lýstu stjórnvöld yfir neyðarástandi og hófu að rýma svæðið í kringum fjallið , hérað sem kallast Batangas . Þurftu átta þúsund manns að yfirgefa heimili sín . Taal er ekki landtengt við Luzon eyju sjálfa en stendur stutt frá ströndinni . Jarðfræðistofnun Filippseyja , Philvolcs , hafa hins vegar áhyggjur af því að gosið gæti hrundið flóðbylgju af stað yfir á ströndina . Þá er einnig óttast að öskufall , gas og steinar úr sprengingum gætu ógnað byggðinni auk þess sem mikil hætta er talin á stóru sprengigosi á komandi dögum . Alls býr um hálf milljón manns á hættusvæðinu og stjórnvöld stefna að því að koma öllum burt . Philvolcs hafa einnig beðið um allsherjarrýmingu . Þegar hafa allar rykgrímur klárast í verslunum og apótekum . Þykk askan reis um 15 kílómetra upp í loftið og lagðist yfir allt . Myndaðist víða drullusvað og bílar fólks sem reyndi að komast burt festust í eðjunni . Öskuskýið varð sífellt dekkra með hverjum klukkutímanum og að lokum var öll flugumferð um Manila stöðvuð . Viðbúnaðarstig var hækkað í 4 af 5 mögulegum á mánudag og strax í 5 síðar um daginn . Herinn var sendur á svæðið til að aðstoða fólk við að komast í burtu en auk þeirra sem skipað var að fara hafa tugir þúsunda flúið af sjálfsdáðum . Hafa margir nýtt sér sérstök neyðarskýli sem stjórnvöld komu upp . Þá hefur Rauði krossinn sent fólk á svæðið til að aðstoða . Þó að fólkið sem býr í námunda við fjallið sé í mestri hættu hafa stjórnvöld einnig áhyggjur af fjarlægari svæðum . Alls búa um 25 milljónir manna í 100 kílómetra radíus við fjallið og askan berst langar leiðir með vindi . Þá hafa stjórnvöld einnig áhyggjur af vatnsbólum og landbúnaðarsvæðum . Þegar eldgosið hófst á sunnudag var parið Chino Vaflor og Kat Palomar að láta pússa sig saman . Vígslan var utandyra og sáu gestirnir strókinn rísa hærra og hærra á bak við turtildúfurnar sem sóru sína eiða . Gestirnir héldu stillingu sinni og veislan var ekki blásin af . „ Við fundum öskuna rigna niður yfir okkur , “ sagði brúðkaupsljósmyndarinn Randolf Evan . „ En við urðum ekkert smeyk fyrr en um nóttina þegar askan þykknaði og varð að leðju . “